KATEHETSKI MATERIJALI ZA V. VAZMENU NEDJELJU

JA SAM PUT, ISTINA I ŽIVOT!

10. svibnja 2020.

Dragi vjeroučenici, hvaljen Isus i Marija!

* **Poticaj za razmišljanje prije čitanja evanđelja V. vazmene nedjelje:**

Zahvaljujući epidemiji i potresima, iznenada smo se našli usred jedne za sve nas pomalo neobične situacije, krize s kojom se neki lakše, a neki teže nose. Sa zatvorenim crkvama diljem Europe vjernici su dobili mogućnost pokazati da **Crkva nisu samo zgrada i obredi. Crkva su ljudi.**Ovo su oni trenuci za koje smo se pripremali. Jer vjera nije lažna sigurnost. Vjera nije nikakav osjećaj, nego povjerenje da će sve biti dobro, čak i onda kada nam se učini da sve ide nizbrdo. U današnjem evanđelju (Iv 14, 1- 12) Isus poučava svoje učenike upravo povjerenju, povjerenja u njega, u sve što im je govorio i u sve što čini za njih, pa i onda kad im govori o stvarima koje u prvi trenutak ne razumiju ili im se ne sviđaju.

Zato ti danas uđi u svoju sobu, pronađi svoj mirni kutak u kojem ćeš poslušati što danas tebi Isus govori jer možda je baš ovo prilika za jedan novi početak, za jednu novu nadu ili jedan još neotkriveni životni puteljak. ☺

* **Molitva:** U ime Oca i Sina i Duha Svetoga! Amen!

Isus je hrabrio svoje učenike riječima: *Neka se ne uznemiruje srce vaše. Vjerujte u Boga i u mene vjerujte.* Vjera je važan oslonac u našim životima. Ako nemamo zajedništva s Bogom, ako nemamo vjere, nemirno je srce naše kako kaže sv. Augustin. Sjeti se jednog trenutka u svom životu kada je Isus bio s tobom onda kada te je bilo strah i u tišini svoje sobe zahvali Isusu što je uvijek na tvom životnom putu (ovim ili sličnim riječima):

*Hvala Isuse što si danas usprkos svim mojim životnim poteškoćama ulio radost u moje srce. Hvala jer sam svaku sekundu svoga života, svoju prošlost, sadašnjost i budućnost prepustio Tebi. Hvala na svim Tvojim svetim iznenađenjima s kojima si me obradovao. Znam da si mi pripremio puno toga lijepoga. Zato Ti iz dubine srca želim reći: Hvala Isuse!*

* **Evanđelje:** U današnjem evanđelju spominju se dva Isusova učenika, Toma i Filip koji postavljaju pitanje svom učitelju, svom prijatelju. Što su ga pitali i jesu li dobili odgovor kakav su očekivali, pažjivo pročitajte u današnjem evanđelju. (Iv 14, 1 – 12)

*U ono vrijeme: Reče Isus svojim učenicima: “Neka se ne uznemiruje srce vaše! Vjerujte u Boga i u mene vjerujte! U domu Oca mojega ima mnogo stanova. Da nema, zar bih vam rekao: ‘Idem pripraviti vam mjesto’? Kad odem i pripravim vam mjesto, ponovno ću doći i uzeti vas k sebi da i vi budete gdje sam ja. A kamo ja odlazim, znate put.” Reče mu Toma: “Gospodine, ne znamo kamo odlaziš. Kako onda možemo put znati?” Odgovori mu Isus: “Ja sam put i istina i život: nitko ne dolazi Ocu osim po meni. Da ste upoznali mene, i Oca biste moga upoznali. Od sada ga i poznajete i vidjeli ste ga.” Kaže mu Filip: “Gospodine, pokaži nam Oca i dosta nam je!” Nato će mu Isus: “Filipe, toliko sam vremena s vama i još me ne poznaš?” “Tko je vidio mene, vidio je i Oca. Kako ti onda kažeš: ‘Pokaži nam Oca’? Ne vjeruješ li da sam ja u Ocu i Otac u meni? Riječi koje vam govorim, od sebe ne govorim: Otac koji prebiva u meni čini djela svoja. Vjerujte mi: ja sam u Ocu i Otac u meni. Ako ne inače, zbog samih djela vjerujte. Zaista, zaista, kažem vam: Tko vjeruje u mene, činit će djela koja ja činim; i veća će od njih činiti jer ja odlazim Ocu.”*

Nakon čitanja kratko ostani u tišini i razmisli o Isusovom odgovoru Tomi i Filipu, što im to govori?

* **Objašnjenje nedjeljnog evanđelja:** Tko od nas ne nosi u sebi čežnju za domom? Za oazom mira, gdje se može odmoriti od životnih oluja?

Upravo na tu našu čežnju Isus nam danas želi dati odgovor. Najprije hrabri svoje učenike: *Neka se ne uznemiruje srce vaše!* i navješćuje svoj rastanak, ali rastanak koji u sebi već sadrži ponovno viđenje. On ide ispred svojih učenika kako bi im u kući svoga Oca pripravio stan – dom.

*A kamo ja odlazim, znate put!* Isus pokušava još jednom skupiti zajedno sve što je sa svojim učenicima prošao. Ali Toma i Filip govore ono što i ostale brine: *Ne znamo kamo odlaziš!* I mi želimo ponekad jasnu informaciju o mjestu koje nazivamo “nebom”, ali do tamo nas ipak ne vodi ni jedna cestovna karta. Sam Isus je put k Ocu, k nebu, domu. Njega koji je primjer treba slijediti.

* **Poticaj za razmišljanje nakon evanđelja V. vazmene nedjelje:**

Isus nije samo put, već istina i život jer je jedno s Ocem; On je u Ocu i Otac u njemu. Božje lice prepoznajemo u Isusu. **Nastavljam li djelo koje je Isus započeo na zemlji, prepoznajem li njegovo lice u licima naših sestara i braće? Jesam li s Isusom na putu prema cilju?**

Kao vjernici trebamo biti glavni nositelji Radosne vijesti i podrška svima koji su isključeni, marginalizirani i osuđeni. Ponekad je horizont koji ljudi traže samo rame na koje mogu nasloniti glavu. Isus nikada nije bio neosjetljiv na društveno maltretiranje siromašnih i obespravljenih. Isus nikada nije podržavao društvenu nepravdu. Neka nam Isus bude primjer života, put, istina i život!

U **Sirahovoj knjizi** se nalazi jedan zanimljiv citat: *Pušeš li u iskru, onda se rasplamsa; pljuneš li u nju, ona se ugasi: a oboje izlazi iz tvojih usta.* **Ti si taj o kome ovisi tvoj život.** Ako želiš biti sretan, ispunjen i miran, tko te spriječava da budeš s Isusom na njegovom putu?!

* **Danas zahvali Isusu ovom pjesmom**: <https://www.youtube.com/watch?v=SfbqCWmgL2M>

Prijedlog za igru s obitelji! ☺

Ova igra zove se *Abeceda*. Potreban je voditelj igre i neograničen broj igrača. Na prazan list papira napišite slova abecede jedno ispod drugoga. Voditelj igre treba čitati pitanja onim redom kako sam izabere (npr. 3., 17., 9.), a ostali zapisuju odgovor uz slovo s kojim započinje riječ odgovora. Odgovori s istim početnim slovom se ne ponavljaju. Na neka pitanja odgovor su dvije riječi, ali prva riječ odgovora je ona koju tražite. Na kraju igre, osoba s najviše točnih odgovora je pobjednik. Pitanja se mogu mijenjati i dodavati.

Primjer pitanja za igru:

1. Vrijeme pripreme za Božić zove se Došašće ili? **Advent**

2. Dan prije Božića? **Badnjak**

3. Kako zovemo blagdan kad se sjećamo Isusovog svečanog ulaska u Jeruzalem? **Cvjetnica**

4. Dva brata za koja se vjeruje da su autori staroslavenskog pisma, Glagoljice zovu se Metod i? **Ćiril**

5. Što je Bog stvorio šesti dan? **Čovjeka**

6. Treća božanska osoba? **Duh Sveti**

7. Ime naše nadbiskupije? **Đakovačko - osječka**

8. Kako se zove pokret za jedinstvo kršćana? **Ekumenizam**

9. Ime sadašnjeg pape? **Franjo**

10. Brdo na kojem je Isus razapet zove se Kalvarija ili? **Golgota**

11. Što je narod vikao kad je Isus ušao na magarcu u Jeruzalem? Pomozi, odnosno…**Hosana**

12. Natpis na Isusovom križu? **INRI**

13. Rijeka u kojoj se krstio Isus? **Jordan**

14. Pučka marijanska pobožnost. Moli se pola sata prije svake svete mise. **Krunica**

15. Mjeseci u godini posvećeni BDM su svibanj i…? **Listopad**

16. Prva riječ Isusovih zapovijedi ljubavi? **Ljubi**

17. Ime Isusove majke? **Marija**

18. Grad u kojem je odrastao Isus? **Nazaret**

19. Za Uskrs se pripremamo dobrim djelima, molitvom i…? **Odricanjem**

20. Učenik koji je zatajio Isusa? **Petar**

21. Tko je još bio razapet s Isusom? **Razbojnici**

22. Židovska kuća za molitvu? **Sinagoga**

23. Starac koji je Isusa primio u naručje u Hramu, te krenuo hvaliti Boga? **Šimun**

24. Sveta Židovska knjiga zove se? **Tora**

25. Najveći kršćanski blagdan? **Uskrs**

26. Dan kada je Isus bio u grobu? **Velika subota**

27. Kako se zovu svete mise kroz advent, a koje slavimo rano ujutro? **Zornice**

28. Drugo ime za Izraelce? **Židovi**

Vjeroučiteljica Marija Baković